CIMBตั้งเป้าขึ้นTOP10
&#8216;จุมพล&#8217;ซีอีโอใหม่มั่นใจทำได้ภายใน3ปีหวังดันเอยูเอ็มมากกว่า1.2แสนล้านบาท
29 ต.ค. 2565

‘จุมพล’ซีอีโอใหม่มั่นใจทำได้ภายใน3ปีหวังดันเอยูเอ็มมากกว่า1.2แสนล้านบาท
“จุมพล” ประกาศนำ CIMB ขึ้นติด 10 อันดับแรก ภายใน 3 ปี ปั้นเอยูเอ็มทะลุ 1.2 แสนล้านบาท 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล เปิดเผยถึงกลยุทธ์ในการดำเนินธุรกิจเป็นครั้งแรกหลังจากเข้ามารับตำแหน่งเมื่อวันที่ 1 ก.ค. 2556 ว่า ตั้งเป้าหมายที่จะทำให้ บลจ.ซีไอเอ็มบีพรินซิเพิล ขึ้นมาอยู่ใน 10 อันดับแรกของอุตสาหกรรม ภายใน 3 ปี
ทั้งนี้ เมื่อสิ้นเดือน พ.ค. 2556 มีสินทรัพย์ภายใต้การบริหาร (เอยูเอ็ม) รวม 2.78 หมื่นล้านบาท แบ่งเป็น กองทุนรวม 1.83 หมื่นล้านบาท ส่วนแบ่งทางการตลาด 0.64% กองทุนสำรองเลี้ยงชีพ 9,482.23 ล้านบาท ส่วนแบ่งทางการตลาด 1.28% และกองทุนส่วนบุคคล 91.51 ล้านบาท ส่วนแบ่งทางการตลาด 0.03% 
“ในปัจจุบันถ้ารวมกองทุนทุกประเภทเราอยู่ในอันดับประมาณ 1718 และอุตสาหกรรมมีการเติบโตปีละประมาณ 15% เพราะฉะนั้นถ้าเราจะขึ้นไปอยู่ใน 10 อันดับแรกจะต้องสร้างเอยูเอ็มให้ได้มากกว่า 1.2 แสนล้านบาท” นายจุมพล กล่าว
นายจุมพล กล่าวว่า กลยุทธ์การสร้างรายได้ให้บริษัทจะมาจากธุรกิจกองทุนรวม ขณะที่การสร้างเอยูเอ็มจะมาจากลูกค้าสถาบัน ทั้งกองทุนส่วนบุคคลและกองทุนรวมเพื่อการเลี้ยงชีพ โดยเน้นไปที่องค์กรธุรกิจข้ามชาติ และบริษัทขนาดกลางและขนาดย่อม (เอสเอ็มอี) ผ่านเครือข่ายของธนาคารซีไอเอ็มบี ซึ่งยอมรับว่า ในธุรกิจนี้มีการเข่งขันที่รุนแรง แต่จะไม่เข้าไปแข่งขันตัดราคา 
สำหรับกลยุทธ์ในการออกกองทุนรวมนั้น นายจุมพล กล่าวอีกว่า จะแบ่งออกเป็น 2 ส่วน คือ กองทุนหลัก ซึ่งได้แก่กองทุนเปิดประเภทต่างๆ รวมทั้งกองทุนที่ลงทุนในต่างประเทศ และกองทุนทางเลือก เช่น กองทุนทริกเกอร์ฟันด์ และกองทุนเทอมฟันด์ เพื่อเพิ่มผลตอบแทนให้นักลงทุน
“ถือว่าเป็นงานที่ท้าทาย แต่เชื่อว่าเป็นไปได้ เพราะมีเครือข่ายของธนาคารที่เริ่มให้บริการลูกค้ารายย่อยมากขึ้น มีทีมดูแลลูกค้าสถาบันที่ดี ขณะที่ผลการดำเนินงานของกองทุนทำได้ดี นอกจากนี้ยังมีแผนที่จะขยายช่องทางการจัดจำหน่ายกองทุนเพิ่มขึ้นอีก เช่น การขายผ่านธนาคารขนาดกลาง” นายจุมพล กล่าวต่อ
พร้อมกันนี้ ประธานเจ้าหน้าที่บริหาร บลจ.ซีไอเอ็มบีพรินซิเพิล ยังกล่าวอีกว่า ในอีก 5 ปีข้างหน้า มีความเป็นไปได้ที่อุตสาหกรรมกองทุนรวมจะมีการเปลี่ยนแปลงด้านช่องทางขายให้เป็นระบบเปิดมากขึ้น โดยธนาคารจะขายกองทุนรวมของ บลจ.ต่างๆ นอกจากกองทุนที่บริหารจัดการโดย บลจ.ที่อยู่ในเครือของธนาคารเท่านั้น
“ถ้าหากระบบเปิดมากขึ้นจะทำให้ บลจ.ขนาดเล็กสามารถอยู่รอดได้ เพราะกองทุนที่มีผลดำเนินงานดี แต่ที่ผ่านมาไม่สามารถเพิ่มขนาดกองทุนได้ เพราะไม่มีช่องทางขายที่ดีจะสามารถเติบโตได้มากขึ้น” นายจุมพล กล่าว